Die balk-lipvis (Hologymnosus annulatus) is 'n vis wat voorkom in die Stille Oseaan, die Indiese Oseaan, die Rooisee en aan die kus van Oos-Afrika suidwaarts tot by die noorde van KwaZulu-Natal. In Engels staan die vis bekend as die Ring wrasse. Die vis word tot 40cm lank, dit het 'n lang lyf met 'n gepunte snoet en die kleurpatroon verander soos die vis ontwikkel en groei. Aanvanklik is die visse bruin tot olyfbruin met nou, verikale swart strepe oor die sye. Die volwasse wyfies lyk ook so. Die volwasse mannetjie is groen wat neig na blougroen op die laer sye. Daar is ook 'n mengsel van nou pers strepe en blougroen lyne op die kop. Somtyds is daar ook 'n nou, vertikale streep oor die middel van die lyf. Die jonger vissies is liggeel met 'n breë, donkerbruin tot swart horisontale streep vanaf die snoet tot die stertvin. Die visse leef in aflandige koraalriwwe, gewoonlik aan die bokant van die riwwe en ook op die hellings in water wat 4 tot 40m diep is. Hulle is gewoonlik alleenlopend. Hulle vreet klein vissies en skaaldiere.